ጠቅላይ ሚኒስትር ዶክተር አብይ አህመድ በሱዳን ጉብኝት ያደርጋሉ
የኢፌዴሪ ጠቅላይ ሚኒስትር ዶክተር አብይ አህመድ ከዛሬ ጀምሮ በሱዳን ለሁለት ቀናት ይፋዊ የስራ ጉብኝት ያደርጋሉ።በቆይታቸውም ከሱዳኑ ፕሬዝዳንት ኦማር ሃሰን አልበሽር ጋር በሁለትዮሽና አካባቢያዊ ጉዳዮች ላይ እንደሚነጋገሩ የውጭ ጉዳይ ሚኒስቴር ቃል አቀባይ ጽህፈት ቤት በመግለጫ አስታውቋል።ጠቅላይ ሚኒስትር ዶክተር አብይ  ከሱዳን ተቀዳሚ ምክትል ፕሬዚዳንት እና ጠቅላይ ሚኒስትር ሌተናል ጀኔራል በክሪ ሀሰን ሳሊህ እንዲሁም ከምክትል ፕሬዝዳንት  ሀሳቦ አብደል ራህማን  ጋር ይወያያሉ ተብሏል።ዶክተር ዓቢይ በቆይታቸው የኢትዮጵያና የሱዳን የንግድ ልዑካን ስብሰባ ላይ እንደሚሳተፉና በሀገሪቱ የተለያዩ የልማት ፕሮጀክቶችን ተዘዋውረው እንደሚጎበኙ ይጠበቃል።ጠቅላይ ሚኒስትር ዶክተር ዓቢይና ፕሬዝዳንት አል በሺር መጋቢት 13 ቀን 2010 ዓ.ም  ባህርዳር ላይ ከጣና ፎረም ጎን ለጎን በሀገራቱ ዘርፈ ብዙ ግንኙነቶች ላይ ተወያይተዋል።ጠቅላይ ሚኒስትሩ የመጀመሪያውን የውጭ ሀገር ጉብኝታቸውን ባሳለፍነው ሳምንት ሚያዚያ 20 እና 21 ቀን 2010 ዓ.ም በጂቡቲ ማድረጋቸው ይታወሳል።በጅቡቲ ቆይታቸው ከአገሪቷ ፕሬዝዳንት እስማኤል ኦማር ጊሌህ ጋር በሁለትዮሽና አካባቢያዊ ጉዳዮች ላይ መምከራቸው የሚታወስ ነው።በውይይታቸውም የወደብ፣ የመንገድና እርሻ ልማትን ጨምሮ የሁለቱን ሀገራት ዜጎች ተጠቃሚ የሚያደርጉ ፕሮጀክቶችን በትብብር ለመስራት ተስማምተዋል።ኢትዮጵያ እና ሱዳን በፀጥታና ደህንነት፣ በወታደራዊና በኢኮኖሚያዊ መስኮች ያላቸውን ግንኙነት ከጊዜ ወደ ጊዜ በማጠናከር ላይ ናቸው።በፈረንጆቹ 2017 ሚያዚያ ወር የሁለቱን ሀገራት ግንኙነት የሚያጠናክሩና ኢኮኖሚያዊ ትስስራቸውን የሚያሳድጉ ስምምነቶችን ተፈራርመዋል።የሱዳኑ ፕሬዝዳንት ኦመር ሀሰን አልበሽር በፈረንጆቹ 2012 መጋቢት ወር ታላቁ የኢትዮጵያ ህዳሴ ግድብ ግንባታን እንደሚደግፉ በይፋ መግለፃቸው ይታወሳል።በወቅቱ የግድቡ ግንባታ ለኢትዮጵያና ለሱዳን የጋራ ጠቀሜታ እንዳለው መንግስታቸው እንደሚረዳም ነበር የጠቀሱት።ኢትዮጵያና ሱዳን በመንገድ መሰረተ ልማት የተሳሰሩ ሲሆን፥ ባለፈው ዓመት ከአዲስ አበባ ሱዳን ካርቱም የህዝብ ትራንስፖርት አገልግሎት ተጀምሯል።ዶክተር አብይ መጋቢት 24 ቀን 2010 ዓ.ም በህዝብ ተወካዮች ምክር ቤት የኢፌዲሪ ጠቅላይ ሚኒስትር ሆነው ከተሰየሙ በኋላ በኢትዮጵያ የተለያዩ አካባቢዎች እየተዘዋወሩ ህዝቡን በማወያየት ላይ ናቸው። (ኢዜአ)